cyanic-selkie/wikianc huggingface dataset:
Cartoon Network
1986–1992: Ανάπτυξη
Στις 8 Οκτωβρίου 1988, ξεκίνησε να εκπέμπει το καλωδιακό της κανάλι Turner Network Television και είχε κερδίσει κοινό με την εκτεταμένη ταινιοθήκη του. Εκείνη την εποχή, η ταινιοθήκη κινουμένων σχεδίων του Turner περιελάμβανε τα MGM Cartoons, τα έγχρωμα σορτς Looney Tunes και Merrie Melodies πριν από το 1948, τα σορτς Merrie Melodies παραγωγής-ανάπτυξης του διδύμου Harman-Ising (εκτός από το Lady, Play Your Mandolin!) και τα σορτς του Ποπάι παραγωγής Fleischer Studios/Famous Studios.
1992–2004
Την 1η Οκτωβρίου 1992, το Cartoon Network ξεκίνησε στο φινάλε της Οβερτούρας 1812 του Τσαϊκόφσκι με διαφημιστικά που απεικονίζουν εκρήξεις καρτούν, ακολουθούμενα από μια ειδική εκδήλωση με τίτλο Droopy's Guide to the Cartoon Network την οποία παρουσίασε ο σκύλος Droopy από τη σειρά Τομ και Τζέρι της Metro-Goldwyn-Mayer κατά την οποία προβλήθηκε το πρώτο καρτούν στο δίκτυο, με την ονομασία Rhapsody Rabbit.
Το αρχικό πρόγραμμα του καναλιού περιελάμβανε αποκλειστικά επαναλήψεις των κινουμένων σχεδίων από την ταινιοθήκη της Warner Bros. (Looney Tunes και Merrie Melodies πριν από το 1948) και επιπλέον από την ταινιοθήκη της σειράς Popeye την περίοδο 1933–1957, την ταινιοθήκη της Metro-Goldwyn-Mayer και τα κινούμενα σχέδια της Hanna Barbera. Στην αρχή, οι πάροχοι καλωδιακής τηλεόρασης που μετέδιδαν το κανάλι ήταν σε Νέα Υόρκη, Φιλαδέλφεια, Ουάσινγκτον, Ντάλας και Ντιτρόιτ.
Μέχρι τη στιγμή που ξεκίνησε να εκπέμπει το Cartoon Network είχε μια ταινιοθήκη κινουμένων σχεδίων 8.500 ωρών. Από την έναρξή του μέχρι το 1995, οι εκφωνητές του δικτύου είπαν το όνομα του δικτύου με το άρθρο "The" που προστέθηκε πριν από το "Cartoon Network", αποκαλώντας έτσι το δίκτυο "The Cartoon Network".
Το Cartoon Network δεν ήταν το πρώτο καλωδιακό κανάλι που βασίστηκε στα κινούμενα σχέδια για να προσελκύσει κοινό, αλλά, ήταν το πρώτο 24ωρο κανάλι με κύριο θέμα τα κινούμενα σχέδια. Το Turner Broadcasting System είχε αψηφήσει την επικρατούσα άποψη που είχε στο παρελθόν λανσάροντας το CNN, ένα κανάλι που παρέχει 24ωρη κάλυψη ειδήσεων. Προηγουμένως θεωρούνταν απίθανο η ιδέα να προσελκύσει αρκετό κοινό για να είναι ιδιαίτερα κερδοφόρο, ωστόσο το πείραμα του CNN ήταν επιτυχές και ο Turner ήλπιζε ότι το Cartoon Network θα είχε επίσης επιτυχία.
Αρχικά, το κανάλι θα μετέδιδε κινούμενα σχέδια όλο το 24ωρο. Τα περισσότερα από τα μικρής διάρκειας κινούμενα σχέδια προβλήθηκαν σε πακέτα διάρκειας μισής ή μιας ώρας, συνήθως χωρισμένα ανά χαρακτήρα ή στούντιο – Το Down Wit' Droopy D μετέδωσε παλιά σορτς του Droopy Dog, η σειρά Τομ και Τζέρι παρουσίαζε τον κλασικό τσακωμό ανάμεσα στη γάτα και το ποντίκι, και οι Bugs και Daffy Tonight παρείχαν κλασικά σορτς των Looney Tunes.
Το Late Night Black and White παρουσίαζε πρώιμα ασπρόμαυρα κινούμενα σχέδια (κυρίως από αυτά παραγωγής των Fleischer Studios και του Walter Lantz από τη δεκαετία του 1930, καθώς και τα ασπρόμαυρα σορτς των Merrie Melodies και της MGM), και οι ToonHeads έδειχναν τρία σορτς με παρόμοιο θέμα και επιπλέον λεπτομέρειες για το στήσιμο των καρτούν της εποχής εκείνης. Υπήρχε επίσης ένα απογευματινό ένθετο κινουμένων σχεδίων που ονομαζόταν High Noon Toons, το οποίο φιλοξενούνταν από καουμπόικες μαριονέτες (ένα παράδειγμα της απλότητας και της φαντασίας που είχε το δίκτυο στα πρώτα του χρόνια).
Η πλειοψηφία των κλασικών κινουμένων σχεδίων που προβλήθηκαν στο Cartoon Network δεν προβάλλονται πλέον σε τακτική βάση, αλλά οι Τομ και Τζέρι και Looney Tunes συνέχισαν να προβάλλονται μέχρι το 2017. Μια πρόκληση για το Cartoon Network ήταν να ξεπεράσει τη χαμηλή εμβάθυνση στις υπάρχοντες καλωδιακές τηλεοπτικές υπηρεσίες. Όταν ξεκίνησε την λειτουργία του την 1η Οκτωβρίου 1992, το κανάλι μεταδιδόταν μέσω 233 παρόχων. Ωστόσο, επωφελήθηκε από πακέτα. Οι νέοι συνδρομητές των αδελφών καναλιών TNT και TBS θα μπορούσαν επίσης να έχουν πρόσβαση στο Cartoon Network μέσω τέτοιων συμφωνιών.
Οι υψηλές τηλεθεάσεις του Cartoon Network τα επόμενα δύο χρόνια οδήγησαν στην αύξηση των καλωδιακών παρόχων για τη μετάδοσή του. Μέχρι το τέλος του 1994, το Cartoon Network είχε γίνει «το πέμπτο πιο δημοφιλές καλωδιακό κανάλι στις Ηνωμένες Πολιτείες».
Για τα πρώτα χρόνια της ύπαρξης του Cartoon Network, τα προγράμματα που προορίζονταν θα μεταδίδονταν επίσης στο TBS ή/και στο TNT, τα οποία και αυτά εξέπεμπαν στις καλωδιακές πλατφόρμες φέρνοντας μια ποικιλία διαφορετικών γενών στο πρόγραμμά τους, προκειμένου να αυξηθούν οι προβολές των εκπομπών που μετέδιδαν. Τα παραδείγματα περιλαμβάνουν τα The Real Adventures of Jonny Quest, το Cartoon Planet, το SWAT Kats: The Radical Squadron και το 2 Stupid Dogs.
Η πρώτη αποκλειστική πρωτότυπη εκπομπή του δικτύου ήταν το The Moxy Show, μια σειρά ανθολογίας κινουμένων σχεδίων που προβλήθηκε για πρώτη φορά το 1993. Η πρώτη σειρά παραγωγής του Cartoon Network ήταν το Space Ghost Coast to Coast που μεταδόθηκε το 1994, και αποτελούνταν κυρίως από "επαναλαμβανόμενα σελιλόιντ κινουμένων σχεδίων" από την ταινιοθήκη της Hanna-Barbera, όντας ειρωνική αποδόμηση ενός ζωντανού talk show με καλεσμένους διασημότητες, αγνοώντας την εικόνα που έβγαζαν προς τα έξω. Το αστείο είναι ότι το κόστος παραγωγής ήταν μικρό αν και βρήκε το κοινό της ανάμεσα σε ενήλικες που εκτίμησαν την «μοντέρνα» προοπτική της.
Ο Κέβιν Σάντλερ θεώρησε το Space Ghost Coast to Coast καθοριστικό για την καθιέρωση της απήχησης του Cartoon Network στο μεγαλύτερο κοινό. Το Space Ghost, ένας υπερήρωας της δεκαετίας του 1960 από τη Hanna-Barbera, αναδιατυπώθηκε ως ο πρωταγωνιστής μιας παρωδίας talk show. Αυτή ήταν αναμφισβήτητα η πρώτη φορά που το δίκτυο αναβίωσε μια "κλασική εικόνα κινουμένων σχεδίων" σε ένα εντελώς νέο πλαίσιο για κωμικούς σκοπούς. Οι ενήλικες που είχαν πάψει να απολαμβάνουν την πρωτότυπη εκδοχή των χαρακτήρων μπορούσαν να βρουν διασκέδαση στο «νέο ειρωνικό και αυτοαναφορικό πλαίσιο» γι' αυτούς. Διαφημιστικά σορτς όπως το "Scooby-Doo Project", μια παρωδία του The Blair Witch Project, έδωσαν παρόμοιες μεταχειρίσεις στην ομάδα του Scooby, έχοντας λιγότερο επιτυχημένες προσπάθειες σε τέτοιες αναβιώσεις.
Το A Day in the Life of Ranger Smith και το Boo Boo Runs Wild (1999) ήταν μικρού μήκους κινούμενα σχέδια που περιείχαν νέες λήψεις στο δεύτερο καστ του Yogi Bear από τον John Kricfalusi. Το στυλ του χιούμορ τους, το σεξουαλικό τους περιεχόμενο και η διάσπαση του τόνου από το αρχικό υλικό ήταν μάλλον ακατάλληλα μεταξύ των υπόλοιπων εκπομπών του Cartoon Network και το δίκτυο σπάνια έβρισκε θέση για αυτούς στο πρόγραμμά του.
Το 1994, ιδρύθηκε το νέο τμήμα της Hanna-Barbera ονόματι Cartoon Network Studios ξεκινώντας την παραγωγή του What a Cartoon! (γνωστά και ως World Premiere Toons και Cartoon Cartoons) που έκανε το ντεμπούτο της το 1995, προσφέροντας πρωτότυπα σορτς κινουμένων σχεδίων που παραγγέλθηκαν από τη Hanna-Barbera και διάφορους ανεξάρτητους σχεδιαστές κινουμένων σχεδίων (ανιματέρ).
Το δίκτυο προώθησε τη σειρά ως μια προσπάθεια επιστροφής στις «κλασικές μέρες» των animation studios, προσφέροντας πλήρη έλεγχο από τους σχεδιαστές, υψηλούς προϋπολογισμούς και χωρίς περιορισμένο animation υπό την ευθύνη του στελεχών του δικτύου, καθώς και των John Kricfalusi και Fred Seibert. Ο Kricfalusi ήταν ο δημιουργός του The Ren & Stimpy Show και υπηρέτησε ως σύμβουλος του δικτύου, ενώ ο Seibert ήταν στο παρελθόν μια από τις κινητήριες δυνάμεις πίσω από το Nicktoons του Nickelodeon όντας υπεύθυνος στην παραγωγή δύο παρόμοιων σειρών ανθολογίας κινουμένων σχεδίων με τις ονομασίες Oh Yeah! Cartoons και Random! Cartoons.
Το Cartoon Network μπόρεσε να αξιολογήσει τη δυνατότητα ορισμένων σορτς να χρησιμεύσουν ως πιλότοι για spin-off σειρές και υπέγραψε συμβόλαια με τους δημιουργούς τους για τη δημιουργία συνεχιζόμενων σειρών. Το Dexter's Laboratory ήταν η πιο δημοφιλής μικρού μήκους σειρά σύμφωνα με ψηφοφορία που έγινε το 1995 και τελικά έγινε το πρώτο spin-off του What a Cartoon! το 1996. Τρεις ακόμη σειρές βασισμένες σε σορτς έκαναν το ντεμπούτο τους από το 1997 μέχρι και το 1999: Johnny Bravo, Cow and Chicken, I Am Weasel (οι δύο τελευταίες ως κομμάτια του ίδιου σόου με το I Am Weasel μετατράπηκε αργότερα σε ξεχωριστή εκπομπή), The Powerpuff Girls, Courage the Cowardly Dog και Mike, Lu & Og.
Η σειρά Ed, Edd n Eddy έκανε επίσης πρεμιέρα το 1999, δημιουργώντας μια σειρά από εκπομπές που έχουν αναγνωριστεί από τους κριτικούς χωρίς να έχει υπόθεση. Πολλές από αυτές τις σειρές έκαναν πρεμιέρα με την επωνυμία "Cartoon Cartoons", προβάλλοντας τα σε όλο το πρόγραμμα του δικτύου και εμφανώς στο ένθετο που προβαλλόταν κάθε Παρασκευή ως Cartoon Cartoon Fridays, δημιουργώντας μια μαρκίζα για την συγκεκριμένη μέρα όπου γίνονταν πρεμιέρες νέων επεισοδίων και σειρών που ξεκινούσαν στις 11 Ιουνίου 1999.
Αυτές οι πρωτότυπες σειρές είχαν σκοπό να προσελκύσουν ένα ευρύτερο κοινό από τις συνηθισμένες που προβαλλόταν κάθε Σάββατο. Η Linda Simensky, αντιπρόεδρος στο τμήμα πρωτότυπου animation, υπενθύμισε στους ενήλικες και στα έφηβα κορίτσια ότι τα κινούμενα σχέδια θα μπορούσαν να τους ελκύσουν παρακολουθώντας τα. Το άρθρο του Kevin Sandler για αυτούς υποστήριζε ότι αυτά τα κινούμενα σχέδια ήταν λιγότερο «κακά» από τα αντίστοιχα του Comedy Central και λιγότερο «κοινωνικά αποδεκτά» από τα αντίστοιχα του Nickelodeon επισημαίνοντας την ιδιότροπη αντιδραστικότητα, το υψηλό ποσοστό υπερβολής και την αυτογνωσία της συνολικής απόδοσης που διαχειριζόταν κάθε μεμονωμένη σειρά.
Επιπλέον, το CartoonNetwork.com κυκλοφόρησε επίσης την πρώτη διαδικτυακή πρωτότυπη σειρά Web Premiere Toons του Cartoon Network, η οποία περιλάμβανε ως επί το πλείστον διαδραστικά κινούμενα σχέδια ιστού που προβλήθηκαν από το 1999 έως το 2002.
Ξεκινώντας το 1996, το Cartoon Network μετέδιδε τα πρωινά της Κυριακής μέχρι το 2001-2002 δύο προσχολικά προγράμματα: Big Bag, ένα ζωντανό τηλεοπτικό πρόγραμμα με τη μορφή κουκλοθέατρου με σειρές μικρού μήκους κινουμένων σχεδίων παραγωγής Children's Television Workshop και Small World, το οποίο περιείχε σειρές κινουμένων σχεδίων που απευθύνονταν σε παιδιά προσχολικής ηλικίας που εισάγονται από ξένες χώρες.
Το 1996, το Turner Broadcasting System συγχωνεύτηκε με την Time Warner και μετέπειτα WarnerMedia νυν Warner Bros. Discovery (παραδόξως, η Warner Communications προκάτοχος της Time Warner βοήθησε στην λειτουργία του αντίπαλου Nickelodeon ως Pinwheel το 1977, και το οποίο τώρα ανήκει στην Paramount Media Networks). Η συγχώνευση ενοποίησε την ιδιοκτησία όλων των κινουμένων σχεδίων της Warner Bros., επιτρέποντας την προβολή στο δίκτυο των εκδόσεων μετά τον Ιούλιο του 1948 και των πρώην ασπρόμαυρων κινουμένων σχεδίων που ανήκαν στο Sunset (τα οποία η Warner Bros είχε αποκτήσει εκ νέου τη δεκαετία του 1960).
Καθώς τα περισσότερα από τα κινούμενα σχέδια μετά τον Ιούλιο του 1948 είχαν ακόμη συμβόλαιο για προβολή στο Nickelodeon και το ABC, το δίκτυο δεν θα τα μεταδώσει μέχρι τον Σεπτέμβριο του 1999 (από το Nickelodeon) και τον Οκτώβριο του 2000 (από το ABC), ωστόσο, η πλειοψηφία των καρτούν μετά τον Ιούλιο του 1948 που προβλήθηκαν στο ένθετο Kids' WB του αδερφού δικτύου The WB άρχισαν να προβάλλονται στο Cartoon Network τον Ιανουάριο του 1997.
Νεότερες παραγωγές κινουμένων σχεδίων από την Warner Bros. Animation άρχισαν επίσης να εμφανίζονται στο δίκτυο – κυρίως επαναλήψεις εκπομπών που είχαν προβληθεί στο Kids' WB και μερικές από το Fox Kids, μαζί με ορισμένα νέα προγράμματα όπως το Justice League.
Το πρόγραμμα του Cartoon Network δεν ήταν διαθέσιμο στον Καναδά έως το 1996 όταν τα Dexter's Laboratory και The Real Adventures of Jonny Quest άρχισαν να προβάλλονται στο κανάλι YTV. Το Teletoon και το γαλλόφωνο ομόλογό του λίγο αργότερα έγιναν η κύρια καναδική βάση των προγραμμάτων του Cartoon Network, με το YTV να παίρνει μερικά από τα μέσα της δεκαετίας του 2000.
Το 1997, το Cartoon Network κυκλοφόρησε ένα νέο ένθετο με τίτλο Toonami προβάλλοντας επαναλήψεις των Robotech και ThunderCats της δεκαετίας του 1980. Ωστόσο, παρουσιάστηκαν νέες εκπομπές και αποτελούνταν από κινούμενα σχέδια δράσης και anime, όπως Sailor Moon, Tenchi Muyo!, Mobile Suit Gundam Wing και Dragon Ball Z.
Το Toonami παρουσίαζε ο χαρακτήρας Moltar από το franchise Space Ghost μέχρι το 1999, όπου αργότερα εμφανίστηκε ο αρχικός του χαρακτήρας, ένα μυώδες έφηβο ρομπότ ονόματι TOM. Στις 2 Μαρτίου 1998, παρουσιάστηκαν διαφημιστικά bumpers με μουσικό θέμα το ορχηστρικό Powerhouse τα οποία ήταν στον αέρα μέχρι το 2004. Μια νέα πρωτότυπη σειρά έκανε πρεμιέρα το 2000 με την ονομασία Sheep in the Big City.
Την 1η Απριλίου 2000, το Cartoon Network ξεκίνησε τη λειτουργία του Boomerang ενός ψηφιακού συνδρομητικού καναλιού σε καλωδιακές και δορυφορικές πλατφόρμες, το οποίο αποσπάστηκε από ένα από τα ένθετα που είχε το πρώτο κανάλι που περιείχε ρετρό και μικρού μήκους σειρές κινουμένων σχεδίων.
Τρεις νέες πρωτότυπες σειρές έκαναν πρεμιέρα το 2001: Time Squad, Samurai Jack και Grim & Evil. Στις 18 Ιουνίου 2001, η Betty Cohen, η οποία είχε διατελέσει πρόεδρος του Cartoon Network από την ίδρυσή του, έφυγε λόγω δημιουργικών διαφωνιών με τον Jamie Kellner, τότε επικεφαλής της Turner Broadcasting. Στις 22 Αυγούστου 2001, ο Jim Samples διορίστηκε γενικός διευθυντής και εκτελεστικός αντιπρόεδρος του δικτύου, αντικαθιστώντας την Cohen.
Το Adult Swim ξεκίνησε στις 2 Σεπτεμβρίου 2001, με ένα επεισόδιο του Home Movies, με το ένθετο να προβάλλεται αρχικά τα βράδια της Κυριακής, και σε επανάληψη τις Πέμπτες. Το αρχικό πρόγραμμα αποτελούνταν από τις σειρές Harvey Birdman: Attorney at Law, Sealab 2021, Cowboy Bebop, The Brak Show, Aqua Teen Hunger Force και Space Ghost Coast to Coast.
Το 2002 έκαναν πρεμιέρα οι σειρές Whatever Happened to... Robot Jones και Codename: Kids Next Door. Το πρώτο ήταν βραχύβιο, αλλά το δεύτερο έγινε τζάμπα για το δίκτυο στα μέσα της δεκαετίας του 2000. Η πρώτη ταινία βασισμένη σε μια πρωτότυπη σειρά του Cartoon Network, The Powerpuff Girls Movie, κυκλοφόρησε στις 3 Ιουλίου 2002. Αν και ήταν μια εμπορική αποτυχία την εποχή της κυκλοφορίας του, με εισπράξεις 16,4 εκατομμυρίων δολαρίων παγκοσμίως με προϋπολογισμό 11 εκατομμυρίων δολαρίων, έλαβε ορισμένες θετικές κριτικές από τους κριτικούς. Την 1η Οκτωβρίου εκείνης της χρονιάς, το Cartoon Network γιόρτασε τη δέκατη επέτειό του, με ένα μοντάζ που παρουσιάζει τις διάφορες φάσεις του δικτύου όλα αυτά τα χρόνια.
2004–2009
Το 2004, έκαναν πρεμιέρα τρεις νέες πρωτότυπες σειρές: Megas XLR, Foster's Home for Imaginary Friends και Hi Hi Puffy AmiYumi ενώ απέκτησε και τα δικαιώματα προβολής της σειράς Κώδικας Λυόκο. Στις 14 Ιουνίου 2004, το Cartoon Network άλλαξε την ταυτότητα του, έχοντας μια ενημερωμένη έκδοση του αρχικού του λογότυπου (με το μοτίβο σκακιέρας να διατηρείται και τα "C" και "N" να είναι το κεντρικό σημείο) με νέο σλόγκαν, "This is Cartoon Network!".
Το 2005 έκαναν πρεμιέρα οι πρωτότυπες σειρές: The Life and Times of Juniper Lee, Camp Lazlo, Robotboy, My Gym Partner's a Monkey και Ben 10. Στις 22 Αυγούστου 2005, το Cartoon Network ξεκίνησε ένθετο που στόχευε στα παιδιά προσχολικής ηλικίας γνωστό ως Tickle-U με την προβολή των Gordon the Garden Gnome, Yoko! Jakamoko! Toto!, Harry and His Bucket Full of Dinosaurs, Little Robots, Πέππα το γουρουνάκι, Firehouse Tales και Gerald McBoing-Boing πιάνοντας μικρή τηλεθέαση με αποτέλεσμα τη διακοπή του στις 6 Ιανουαρίου 2006.
Μετά τον προκάτοχό του, What a Cartoon!, το Cartoon Network δημιούργησε μια ολοκαίνουργια μικρού μήκους σειρά κινουμένων σχεδίων με την ονομασία Sunday Pants που αποτελείται από σορτς και πιλότους για εκπομπές. Προβλήθηκε για πρώτη φορά στις 2 Οκτωβρίου 2005. Το Sunday Pants ποικίλλει σε διαφορετικούς τύπους κινουμένων σχεδίων, από παραδοσιακά με το χέρι μέχρι τη χρήση Flash και CGI, γεγονός που το κάνει πιθανότατα παρόμοιο με άλλες εκπομπές όπως η Liquid Television στο MTV ή το KaBlam! στο Nickelodeon. Η παράσταση δημιουργήθηκε από τους Craig "Sven" Gordon και Stuart Hill, και η παραγωγή ήταν των Spitfire Studios.
Το ένθετο ήταν παρόμοιο με το What a Cartoon!, εκτός από το ότι τα σορτς παραγωγής της WeFail έχουν διάρκεια 1–3 λεπτά και η εκπομπή έχει περιοριστεί σε 23 λεπτά (χωρίς διαφημίσεις) ενώ υπάρχει και συμμετοχή του αμερικανικού μουσικού συγκροτήματος The Slacks. Η εκπομπή διήρκεσε λιγότερο από ένα μήνα, με την τελευταία της προβολή να πραγματοποιείται στις 30 Οκτωβρίου 2005. Τον Ιανουάριο του 2006, ανακοινώθηκε ότι το ένθετο θα επέστρεφε στο κανάλι τον επόμενο μήνα, κάτι που δεν έγινε ποτέ ακυρώνοντάς το από το πρόγραμμα.
Το 2006 έκαναν πρεμιέρα οι σειρές Squirrel Boy και Class of 3000 και οι ταινίες Codename: Kids Next Door – Operation Z.E.R.O., Foster's Home for Imaginary Friends: Good Wilt Hunting και Re-Animated, η τελευταία από τις οποίες ήταν η πρώτη ταινία του δικτύου η οποία συνδύασε κινούμενα σχέδια με ζωντανή δράση.
Ο Samples παραιτήθηκε από τη θέση του στις 9 Φεβρουαρίου 2007, μετά από ένα τρόμο για βόμβες στη Βοστώνη που προκλήθηκε από πακέτα που είχαν αφεθεί στην πόλη που αποτελούσαν μέρος μιας εκστρατείας υπαίθριου μάρκετινγκ που προώθησε τη σειρά Aqua Teen Hunger Force του Adult Swim. Στις 2 Μαΐου 2007, ο Stuart Snyder αντικατέστησε τον Samples. Στις 14 Σεπτεμβρίου 2007, αλλάζει η ταυτότητα του δικτύου με νέα bumpers έχοντας ως μουσικό θέμα το τραγούδι του Σουηδικού συγκροτήματος The Hives "Fall is Just Something That Grown-Ups Invented".
Το 2007 έκανε πρεμιέρα το Out of Jimmy's Head, ένα spin-off της ταινίας Re-Animated που αποτέλεσε την πρώτη live-action σειρά του καναλιού με συμμετοχή ηθοποιών ενώ ξεκίνησε και η σειρά Chowder. Στα τέλη εκείνου του έτους, το δίκτυο άρχισε να μεταδίδει προγράμματα από καναδικά κανάλια όπως το YTV και το Teletoon, συμπεριλαμβανομένων των George of the Jungle, 6teen, Storm Hawks, League of Super Evil, Chaotic, Bakugan Battle Brawlers, Stoked και Total Drama. Κάθε Οκτώβριο από το 2007 έως το 2009, το Cartoon Network επανέλαβε επίσης 40 επεισόδια της σειράς Goosebumps του αλήστου μνήμης Fox Kids.
Το Cartoon Network ανακοίνωσε το 2008 ότι εργαζόταν σε ένα νέο έργο ονόματι The Cartoonstitute, του οποίου επικεφαλής ήταν οι animators Craig McCracken ως εκτελεστικός παραγωγός και ο Rob Renzetti ως επιβλέπων παραγωγός, μαζί με τον Rob Sorcher που ήταν ο δημιουργός, και το οποίο θα ήταν παρόμοιο με το What a Cartoon!, δημιουργώντας τουλάχιστον 150 κομμάτια κινουμένων σχεδίων μέσα σε 20 μήνες.
Το Cartoonstitute τελικά ακυρώθηκε και από όλα τα σορτς, δύο ή τρία, το Regular Show, το Secret Mountain Fort Awesome και ο Uncle Grandpa, επιλέχθηκαν στο να μεταδοθούν αφού ο ανιματέρ Craig McCracken (δημιουργός των Powerpuff Girls και Foster's Home for Imaginary Friends) αποχώρησε από το δίκτυο μετά από δεκαπενταετία το 2009.
Στις 20 Σεπτεμβρίου 2008, το Cartoon Network σταμάτησε το ένθετο Toonami μετά από 11 σεζόν. Από το 2008 έως το 2010, το Cartoon Network μετέδιδε σορτς κινουμένων σχεδίων που χρησίμευαν ως παρενθετικές διαφημίσεις μεταξύ προγραμμάτων, που ονομάζονταν Wedgies, περιλαμβάνοντας τους Big Baby, The Bremen Avenue Experience, Calling Cat-22, Nacho Bear και The Talented Mr. Bixby.
Στις 14 Ιουλίου 2008, το δίκτυο ανανέωσε την ταυτότητά του που δημιουργήθηκε από τον Tristan Eaton με το animation να αναλαμβάνει το στούντιο Crew972. Τα διαφημιστικά bumpers εκείνης της εποχής είχαν λευκούς, απρόσωπους χαρακτήρες που ονομάζονταν Noods, βασισμένοι στο DIY παιχνίδι, Munny. Αυτοί οι χαρακτήρες είχαν πολλές παραλλαγές που τους έκαναν να μοιάζουν με χαρακτήρες από διαφορετικές εκπομπές που πρόβαλλε το κανάλι. Το τυπικό λογότυπο του δικτύου άλλαξε το χρώμα σε λευκό, υιοθετώντας διαφορετικά χρώματα ανάλογα με την περίσταση στο ίδιο στυλ.
Εκείνη τη χρονιά, άρχισε επίσης να προβάλλει live-action ταινίες μεγάλου μήκους από τη Warner Bros. και τη New Line Cinema. Το 2010, η πρώτη σειρά παραγωγής της Cartoon Network Studios που μεταδόθηκε σε υψηλή ευκρίνεια ήταν το Adventure Time.
2010–Σήμερα
Στις 29 Μαΐου 2010, παρουσιάστηκε μια νέα ταυτότητα του σταθμού, μαζί με νέα διαφημιστικά bumpers και νέο λογότυπο, έχοντας ως σλόγκαν το "CHECK it" (Τσέκαρέ το). Το branding, που σχεδιάστηκε από το Brand New School, αποτελείται από την ασπρόμαυρη σκακιέρα που σχημάτισε το πρώτο λογότυπο του καναλιού (και μεταφέρθηκε σε ελαχιστοποιημένη μορφή στο δεύτερο λογότυπο), καθώς και διάφορες χρωματικές παραλλαγές CMYK και διάφορα μοτίβα.
Στην αρχή του 2011, το Cartoon Network ανακοίνωσε 12 νέες σειρές, μεταξύ των οποίων το The Problem Solverz (αρχικά επρόκειτο να μεταδοθεί στο Adult Swim, αλλά τελικώς πήγε στο CN επειδή ήταν "πολύ χαριτωμένο"), The Amazing World of Gumball, The Looney Tunes Show, Secret Mountain Fort Awesome, Level Up (μια κωμική σειρά ζωντανής δράσης σε σενάριο με πρόδρομη ταινία 90 λεπτών), Tower Prep, Green Lantern, DreamWorks Δράκοι, Total Drama: Revenge of the Island (4ος κύκλος επεισοδίων του Total Drama), ThunderCats, Ninjago: Masters of Spinjitzu και Ben 10: Omniverse. Το κανάλι ανακοίνωσε ότι σχεδίαζε να ξεκινήσει ένα νέο ένθετο με την ονομασία DC Nation, το οποίο θα επικεντρωνόταν στους υπερήρωες της DC, με πρώτη την σειρά Green Lantern.
Αφού ανακοίνωσε δύο νέες ζωντανές εκπομπές ονόματι Unnatural History και Tower Prep, οι οποίες ακυρώθηκαν μετά τις πρώτες τους σεζόν, το Cartoon Network απέκτησε το τηλεπαιχνίδι Hole in the Wall (αρχικά προβλήθηκε στο Fox) και το οποίο μαζί με τα δύο τελευταία σόου του CN Real, Destroy Build Destroy και Dude, What Would Happen? αφαιρέθηκαν εντελώς από το πρόγραμμα του Cartoon Network το οποίο, το 2012, απέκτησε τα τηλεοπτικά δικαιώματα του The High Fructose Adventures of Annoying Orange, βασισμένο στη διαδικτυακή σειρά The Annoying Orange προσθέτοντας το στο primetime του καναλιού.
Στις 2 Φεβρουαρίου 2012, η Corus Entertainment και η Astral Media, ιδιοκτήτες του Teletoon, ανακοίνωσαν ότι θα λανσάρουν μια καναδική έκδοση του Cartoon Network που περιλαμβάνει επίσης μια έκδοση του νυχτερινού μπλοκ Adult Swim του δικτύου των ΗΠΑ. Το κανάλι ξεκίνησε να εκπέμπει στις 4 Ιουλίου 2012. Τον επόμενο μήνα, τον Μάρτιο του 2012, το Cartoon Network μετέδωσε το πρώτο του ντοκιμαντέρ, ονόματι Speak Up, μια εκστρατεία κατά του εκφοβισμού με μια ειδική εμφάνιση του Προέδρου Μπαράκ Ομπάμα. Την 1η Οκτωβρίου 2012, το Cartoon Network γιόρτασε την 20η επέτειο λειτουργίας του, προβάλλοντας επαναλήψεις των εκπομπών του με θέμα τα γενέθλια και τα πάρτι για αρκετές ημέρες.
Νωρίτερα στις 30 Μαρτίου 2012, το ένθετο Cartoon Planet αναβίωσε για να μεταδώσει το αρχικό πρόγραμμα του καναλιού από τα τέλη της δεκαετίας του 1990 έως τα μέσα της δεκαετίας του 2000. Επιπλέον, το κανάλι ανακοίνωσε νέα προγράμματα για το 2013, συμπεριλαμβανομένης της σειράς live-action Incredible Crew και των κινουμένων σχεδίων Teen Titans Go!, Uncle Grandpa, Steven Universe, I Heart Tuesdays (που δεν πέρασε ποτέ από την παραγωγή), Mixels, Clarence, Total Drama: All-Stars, Grojband, Beware the Batman, The Tom and Jerry Show και Legends της Chima? και ένα νέο σπέσιαλ των Powerpuff Girls, το τελευταίο από τα οποία προβλήθηκε στις 20 Ιανουαρίου 2014.
Στις 20 Μαΐου 2013 το Cartoon Network άλλαξε την ταυτότητά του προσθέτοντας νέα διαφημιστικά bumpers, γραφικά και μουσικά σήματα. Δημιουργήθηκε μια σύντομη κινούμενη εικόνα για κάθε εκπομπή και αυτά τα κινούμενα σχέδια χρησιμοποιήθηκαν κατά την προβολή της εκπομπής στα επόμενα διαφημιστικά bumpers. Το φόντο που χρησιμοποιήθηκε στα promo και στα bumpers του άλλαξε επίσης από μαύρο σε λευκό. Στις 28 Απριλίου 2013, το δίκτυο μετέδωσε το μισάωρο ντοκιμαντέρ του CNN The Bully Effect, το οποίο περιγράφει λεπτομερώς την ιστορία του εφήβου Alex Libby και τον αγώνα του με τον εκφοβισμό στο γυμνάσιο, και είναι βασισμένο στην ταινία Bully που προβλήθηκε το 2011 σε σκηνοθεσία Lee Hirsch.
Στις 6 Μαρτίου 2014, ο Stuart Snyder αφαιρέθηκε από πρόεδρος και γενικός διευθυντής του τμήματος παιδικών και νεανικών προγραμμάτων της Turner μετά από αναδιάρθρωση. Στις 16 Ιουλίου, αντικαταστάθηκε από την Christina Miller. Από το τέλος του μήνα, το ένθετο Adult Swim άλλαξε ώρα καθώς πήγε στις 8 μ.μ.
Στις 21 Οκτωβρίου του 2014, το Cartoon Network, μαζί με το CNN και το Boomerang, σταμάτησαν αλλά προσωρινά να μεταδίδονται από την Dish Network, λόγω διαφωνιών στις συμβάσεις. Ωστόσο, τα κανάλια επανήλθαν στην πλατφόρμα ένα μήνα αργότερα. Στις 30 Μαΐου 2016, η Cartoon Network ανανέωσε την ταυτότητα της στον με ένα νέο πακέτο γραφικών βασισμένο στις προηγούμενες εταιρικές της ταυτότητες με το ίδιο σλόγκαν CHECK It. Γνωστό ως "Dimensional", το branding αναπτύχθηκε από την Bent Design Lab και περιλάμβανε διάφορους χαρακτήρες του Cartoon Network που αποδόθηκαν σε 3D CGI, stop-motion και 2D animation. Η διαφημιστική εταιρεία Troika ανέπτυξε τον οδηγό μορφοποίησης Dimensional για τα επιπλέον γραφικά του καναλιού.
Εξωτερικοί Σύνδεσμοι
Κατηγορία:Cartoon Network Κατηγορία:Παιδικοί τηλεοπτικοί σταθμοί Κατηγορία:Αμερικάνικοι τηλεοπτικοί σταθμοί Κατηγορία:Δορυφορικοί τηλεοπτικοί σταθμοί Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1992
Δημήτριος Ψαρρός
Ο Δημήτριος Ψαρρός του Γεωργίου (Χρισσό Φωκίδας, 1893 - Κλήμα Ευπαλίου Φωκίδας, 17 Απριλίου 1944) ήταν Έλληνας στρατιωτικός, αντιμοναρχικός κινηματίας του 1935, ηγετική μορφή της Εθνικής Αντίστασης (1941-44), συνιδρυτής της σοσιαλδημοκρατικής αντιστασιακής οργάνωσης ΕΚΚΑ και αρχηγός του συντάγματος 5/42. Δολοφονήθηκε στις 17 Απριλίου του 1944 από τον Ευθύμιο Ζούλα, ταγματάρχη του ΕΛΑΣ, έπειτα από διαπληκτισμό.
Πρώτα χρόνια
Ολοκλήρωσε τις εγκύκλιες σπουδές του στην Άμφισσα. Σπούδασε στη νομική σχολή του Πανεπιστημίου Αθηνών και με την κήρυξη του Ελληνοτουρκικού Πολέμου (1912) κατατάχθηκε εθελοντής στον στρατό. Ήταν ένας από τους πρώτους επιτυχόντες στον διαγωνισμό της Στρατιωτικής Σχολής Ευελπίδων, απ' όπου αποφοίτησε με τον βαθμό του ανθυπολοχαγού του πυροβολικού (1916).
Προσχώρησε στο κίνημα της Εθνικής Άμυνας και πήρε μέρος στους Βαλκανικούς Πολέμους, στην Εκστρατεία της Κριμαίας (1919) και στην Μικρασιατική Εκστρατεία καθώς σπούδασε και στην Ανωτέρα Σχολή Πολέμου της Γαλλίας. Μετά την κατάρρευση του μικρασιατικού μετώπου τοποθετήθηκε στο Γενικό Επιτελείο Στρατού και συμμετείχε στην οργάνωση του στρατού του Έβρου. Ως επιτελάρχης της 10ης μεραρχίας, κατηγορήθηκε για τη συμμετοχή του στο φιλοβενιζελικό κίνημα του 1935 και καταδικάστηκε από το στρατοδικείο Θεσσαλονίκης σε 12ετή φυλάκιση και απόταξη, αφέθηκε ελεύθερος και ασχολήθηκε με το εμπόριο.
Στρατιωτικός υπεύθυνος στην οργάνωση "Ελευθερία"
Μετά την είσοδο των γερμανικών στρατευμάτων στη χώρα (1941), ο Ψαρρός συνεργάστηκε στη Θεσσαλονίκη μαζί με στελέχη του Μακεδονικού Γραφείου του ΚΚΕ για τη συγκρότηση ένοπλου αντιστασιακού κινήματος, η δράση του όμως έγινε αντιληπτή στις αρχές Κατοχής. Τον Μάη του 1941 ο Ψαρρός υπέγραψε το ιδρυτικό σύμφωνο μιας από τις πρώτες αντιστασιακές οργανώσεις, της "Ελευθερίας", μαζί με τους Απόστολο Τζανή του ΚΚΕ, Ιωάννη Πασαλίδη του ΣΚΕ, Σίμο Κερασίδη του ΚΚΕ, Θανάση Φείδα του ΑΚΕ, Γιάννη Ευθυμιάδη της Δημοκρατικής Ένωσης και ανέλαβε στρατιωτικός υπεύθυνος της οργάνωσης.
Ο Ψαρρός τον Αύγουστο του 1941 στη Θεσσαλονίκη συμφώνησε με τον ταγματάρχη Γιάννη Παπαθανασίου για τη συγχώνευση της οργάνωσης "Ελευθερία" με την οργάνωση της Υ.Β.Ε ενώ έδωσε μια λίστα ονομάτων δώδεκα αξιωματικών της οργάνωσής του καθώς και τους υπέδειξε να συνεργαστούν με την ΥΒΕ. Επειδή δεν είχε εξουσιοδότηση ως προς την ενοποίηση των οργανώσεων, η συμφωνία και λόγω των επακόλουθων διώξεων τελικώς δεν προχώρησε. Μετά τις γερμανικές διώξεις του φθινοπώρου του 1941, δυο στενοί συνεργάτες του Ψαρρού συνελήφθησαν (ταγματάρχης Βασίλης Μερκουρίου, που εκτελέστηκε το 1947 ως μέλος του ΔΣΕ και Μιχαήλ Λάσκαρης), ενώ ο ίδιος κατέφυγε στην Αθήνα, διακόπτοντας την δράση του με την "Ελευθερία". Τα περισσότερα μέλη της οργάνωσής του εντάχθηκαν στην ΥΒΕ.
Στην κατεχόμενη Αθήνα και στον ΕΑΣ
Κάτω από την απειλή της άμεσης σύλληψής του, υποχρεώθηκε να έρθει στην Αθήνα, όπου ήρθε σε επαφή με τη κυβέρνηση του Καΐρου και τον σύγαμπρό του Ιωάννη Τσιγάντε. Στο ίδιο μέρος μαζί με τον πρώην υπουργό Γεώργιο Καρτάλη ίδρυσε την αντιβασιλική οργάνωση Εθνική και Κοινωνική Απελευθέρωση με πρόγραμμα τη λαοκρατούμενη δημοκρατία. Το 1942 εντάχθηκε στην μικρή στρατιωτική οργάνωση Ελληνικός Απελευθερωτικός Στρατός (ΕΑΣ) (με μέλη τους λοχαγούς Γεώργιο Καιμάρα, Γιώργο Ντούρο, Αθανάσιο Κούτρα, Ανδρέα Μήταλα). Η οργάνωση με 7 μαχητές σε συνεργασία με 18 μαχητές του ΕΛΑΣ έπληξε ιταλική εφοδιοπομπή στη Δοβρουβίτσα Δωρίδας στις 18/12/1942 και είχε έναν νεκρό, ενώ οι Ιταλοί 11 νεκρούς και 11 αιχμαλώτους που εκτελέστηκαν την επόμενη ημέρα. Παράλληλα, έκανε χαρτογράφηση και παρακολούθηση των περιοχών στις οποίες έγιναν αργότερα σαμποτάζ (όπως Μάχη του Γοργοποτάμου, σαμποτάζ Ασωπού).
Στρατιωτικός αρχηγός του 5/42
Η αντιστασιακή ομάδα του Ψαρρού έδρασε στη περιοχή της Γκιώνας. Λόγω των πολιτικών συνδέσεων του Ψαρρού με τον Γεώργιο Καρτάλη, το 5/42 σύνταγμα αναγωρίστηκε ως η στρατιωτική εκπροσώπηση της ΕΚΚΑ. Οι δεσμοί με την πολιτική οργάνωση ήταν χαλαροί, ενώ ο Ψαρρός, ενδίδοντας στην πίεση των Βρετανών αλλά και λόγω της εχθρικής στάσης του ΕΑΜ-ΕΛΑΣ προς το σύνταγμα του, έδωσε τη δυνατότητα ένταξης στο 5/42 όχι μόνο αντιμοναρχικών ατόμων αλλά και ατόμων που είχαν αντιεαμικό προσανατολισμό.
Πρώτη και δεύτερη διάλυση από τον ΕΛΑΣ
Το 5/42 άρχισε να εμφανίζεται σε μια περιοχή που ελεγχόταν ήδη από τον ΕΛΑΣ ενώ υπήρξαν προστριβές μεταξύ των δύο οργανώσεων από την πολύ αρχή για θέματα προπαγάνδας και επιμελητείας, καθώς οι ΕΛΑΣίτες κατηγορούσαν τους μαχητές του 5/42 για πλήρη εξάρτηση από τη βρετανική βοήθεια καθώς λόγω της μεγάλης βρετανικής βοήθειας οι μαχητές του 5/42 μπορούσαν να αγοράζουν τα τρόφιμα τους από τους χωρικούς, ενώ ο ΕΛΑΣ ήταν αναγκασμένος να επιβάλει φορολογία. Τον Μάη του 1943 η οργάνωση αφοπλίζεται αναίμακτα από τον ΕΛΑΣ στη Στρώμη, και προτείνεται στον Ψαρρό η θέση του στρατιωτικού διοικητή Στερεάς Ελλάδας, την οποία αρνείται. Μετά από διαμαρτυρίες και των Βρετανών συνδέσμων το 5/42 ανασυγκροτείται. Παρά όμως τις υποσχέσεις της ηγεσίας του ΕΛΑΣ τα κατασχεθέντα όπλα δεν επιστράφηκαν.
Στις 23 Ιουνίου 1943 τμήματα του ΕΛΑΣ, με επικεφαλής τον λοχαγό Φοίβο Γρηγοριάδη και τον ανθυπολοχαγό Γεώργιο Κατσίμπα επιτέθηκαν για δεύτερη φορά κατά του 5/42. Παρόλο που η επίθεση αποκρούστηκε, ο Ψαρρός υποχρεώθηκε να αυτοδιαλύσει το τμήμα του και να μεταβεί στο Αίγιο με σκοπό την οριστική απόσυρση από το αντάρτικο. Η δεύτερη, αυτή την φορά αιματηρή, διάλυση αύξησε τα αντιεαμικά αισθήματα των ανδρών του Ψαρρού και κάθε φιλειρηνική πρόταση του ΕΑΜ/ΕΛΑΣ δεν γινόταν πλέον πιστευτή. Το ΕΑΜ ύστερα από την δεύτερη διάλυση βοήθησε στην ανασυγκρότηση του συντάγματος, κάλεσε σε απολογία τον Γρηγοριάδη και διαπιστώθηκε ότι η ευθύνη ήταν του ταγματάρχη Ευθύμη Ζούλα ο οποίος δεν υπέστη καμία κύρωση.
Συνύπαρξη με τον ΕΛΑΣ
Μετά από τη καταδίκη της δεύτερης διάλυσης του 5/42 από το ΚΚΕ, το Γενικό Στρατηγείο (Γ.Σ) του ΕΛΑΣ έστειλε εντολές καλής συνύπαρξης με το 5/42 το οποίο ανασυγκροτήθηκε για ακόμα μια φορά. Η ΕΚΚΑ δέχτηκε να συμμετάσχει στο Κοινό Γενικό Στρατηγείο Ανταρτών καθώς και να στείλει μαζί με τον ΕΛΑΣ και τον ΕΔΕΣ επιστολή στην Κυβέρνηση του Καΐρου όπου ζητούσε να μην επιστρέψει ο βασιλιάς δίχως να προηγηθεί δημοψήφισμα. Κατά τις εμφύλιες διαμάχες μεταξύ του ΕΔΕΣ και του ΕΛΑΣ, το 5/42 δήλωσε στήριξη στον ΕΛΑΣ υιοθετώντας τις κατηγορίες περί συμφωνίας του ΕΔΕΣ με τους Γερμανούς, πράξη που προκάλεσε δυσαρέσκεια στους φιλοβασιλικούς του συντάγματος και τους υποστηρικτές τους, ενώ προκάλεσε δυσπιστία στους Βρετανούς για το 5/42 (αν και έγινε υπό το φόβο της διάλυσης από τον ΕΛΑΣ) και ο Γεώργιος Καρτάλης εξέφρασε τη θέληση -υπό τη πίεση αξιωματικών του ΕΛΑΣ- για συμμετοχή σε επιχειρήσεις κατά του ΕΔΕΣ. Σε σύσκεψη στρατιωτικών του 5/42 ώστε μεταξύ άλλων να αιτιολογηθεί η θέση του συντάγματος έναντι του ΕΔΕΣ, ο λοχαγός Θύμιος Δεδούσης έφτασε πλήρως οπλισμένος και με προσωπική συνοδεία και στρέφοντας το όπλο του στα στελέχη του 5/42 και στον Ψαρρό τους έβρισε και τους αποκάλεσε προδότες του στέμματος.
Για να διασκεδάσει τη δυσαρέσκεια των Βρετανών, ο Καρτάλης διαβεβαίωσε τον Κρις Μόνταγκιου Γουντχάους ότι κατά την υποχώρηση των Γερμανών το 5/42 θα πολεμούσε εναντίον του ΕΛΑΣ.
Κατά τη διάρκεια των συνομιλιών για τη Συμφωνία της Πλάκας - Μυρόφυλλου, στις 1 Φεβρουαρίου 1944 και ενώ οι δυο οργανώσεις συνεργαζόταν κατά την άμυνα της Άμφισσας έναντι των Γερμανών και ο Ψαρρός βρισκόταν στην Πλάκα δηλώνοντας τη πίστη τους στον εξόριστο βασιλιά Γεώργιο ενώ σε άλλα τμήματα του 5/42 φιλοβασιλικοί αξιωματικοί (η πλειοψηφία των αξιωματικών 68 στους περίπου 100-130) υπέγραψαν κείμενο αποκήρυξης της ΕΚΚΑ και του υπαρχηγού του 5/42 αντισυνταγματάρχη Κωνσταντίνου Λαγγουράνη. Όταν ο Ψαρρός πληροφορήθηκε τα γεγονότα μετέβη εσπευσμένα στη βάση του συντάγματος του. Η χρονική στιγμή διαλέχτηκε πιθανώς ώστε να προληφθούν πολιτικές εξελίξεις που θα προέκυπταν από τη συμφωνία. Μετά την Συμφωνία της Πλάκας - Μυρόφυλλου το 5/42 αντιμετώπισε την εχθρότητα του ΕΛΑΣ καθώς η στάση του Ψαρρού και Καρτάλη στη συμφωνία θεωρήθηκε προδοσία καθώς αναγνωρίστηκε ως ταυτόσημο σε θέσεις με τον ΕΔΕΣ και τον Κρις Γουντχάουζ. Παράλληλα ένας καπετάνιος του 5/42 τον Φεβρουάριο του 1944, είχε προχωρήσει σε ανοικτή συνεργασία με τους Γερμανούς, όμως διατηρούσε κάποιες σχέσεις με στελέχη του 5/42, ενώ ο Ψαρρός τον αποκήρυξε αμέσως.
Τρίτη διάλυση
Μετά από το εσωτερικό πραξικόπημα (23/2/1944) του επικεφαλής μαχητών του 5/42 Θύμιου Δεδούση, της πολιτικής οργάνωσης ΕΚΚΑ με επακόλουθη συνέπεια την προσχώρηση λίγων δημοκρατικών αξιωματικών του 5/42 στον ΕΛΑΣ (όπως ο Κωνσταντίνος Λαγγουράνης στις 10/4/1944) και στελεχών της ΕΚΚΑ (όπως ο Ευριπίδης Μπακιρτζής), ο Ψαρρός βρέθηκε σε πολύ δύσκολη θέση καθώς είχε χάσει τον έλεγχο του συντάγματός του, ενώ οι φιλοβασιλικοί προκαλούσαν με μικροσυμπλοκές τον ΕΛΑΣ. Με πρόσχημα την εκτέλεση του στελέχους του εφεδρικού ΕΛΑΣ Κωνσταντίνου Βάρσου από άντρες του Δεδούση στο Κροκύλιο, το ΕΑΜ αξίωσε τη σύλληψη του Δεδούση, κάτι που ήταν αδύνατον να γίνει καθώς ο Ψαρρός δεν έλεγχε το σύνταγμά του. Σε αυτές τις πολύ δύσκολες ώρες για τον Ψαρρό οι πιο στενοί αξιωματικοί συνεργάτες του ετοίμαζαν να τον ανατρέψουν, ο Δεδούσης τον προσέβαλε και δεν ακολουθούσε εντολές ανωτέρων του, ενώ φίλοι και συνεργάτες του όπως ο υπαρχηγός του 5/42 Κωνσταντίνος Λαγγουράνης και το στέλεχος της ΕΚΚΑ ο Ευριπίδης Μπακιρτζής τον εγκατέλειψαν και προσχώρησαν στον ΕΛΑΣ και στην ΠΕΕΑ, αντίστοιχα.
Την ίδια περίοδο οι Βρετανοί εκτιμούσαν το 5/42 ως καμμένο χαρτί ή δορυφόρο του ΕΑΜ. Την κατάσταση δυναμίτισε και πρόταση των Γερμανών για ανακωχή με το 5/42. Τελικά το 5/42 σύνταγμα είχε άδοξο τέλος καθώς στις 17 Απριλίου του 1944 διαλύθηκε οριστικά μετά από χτύπημα που δέχτηκε από τμήμα του ΕΛΑΣ με επικεφαλής τον ταγματάρχη Θύμιο Ζούλα και τον Άρη Βελουχιώτη στο Κλήμα της Δωρίδας. Μαζί με τον Ψαρρό αιχμαλωτίστηκαν και εκτελέστηκαν μετά από βασανιστήρια δεκάδες μαχητές, ενώ άλλοι διέφυγαν και κατετάγησαν στα Τάγματα Ασφαλείας υπό τον Νικόλαο Κουρκουλάκο. Ο Χάγκεν Φλάισερ υπολογίζει του εκτελεσθέντες του 5/42 σε 66. Είναι άγνωστο πόσοι από τους εκτελεσθέντες ήταν μέλη του 4ου Λόχου, τον οποίο διοικούσε ο Δεδούσης και δέχτηκε το μεγαλύτερο βάρος της επίθεσης. Το μεγαλύτερο μέρος του συντάγματος, συμπεριλαμβανομένων των λόχων Ντούρου, Καϊμάρα και Κούτρα, απαγκιστρώθηκε εγκαίρως και οι μαχητές διέφυγαν στους τόπους καταγωγής τους.
Ο θάνατος του Ψαρρού
Σύμφωνα με την επικρατέστερη εκδοχή, ο Ψαρρός παραδόθηκε στον ΕΛΑΣ στη Σκάλα Καραΐσκου και δεν προσπάθησε να διαφύγει όπως του προτάθηκε, αλλά αιχμάλωτος παραδόθηκε στον καπετάνιο Δημήτρη Δημητρίου (Νικηφόρο) που τον έστειλε με συνοδεία μικρού αποσπάσματος ανταρτών του στον συνταγματάρχη Γεώργιο Ρήγο, στο αρχηγείο του συντάγματος του ΕΛΑΣ που στάθμευε στον Αϊ-Λια. Όμως στην διαδρομή το απόσπασμα συναντήθηκε με τον ταγματάρχη Ευθύμιο Ζούλα, προσωπικό εχθρό του Ψαρρού, ο οποίος μετά από σύντομο διαπληκτισμό εξετέλεσε τον Ψαρρό με το ατομικό του περίστροφο. Ο Ζούλας θεωρείται ως περιβάλλον του γενικού γραμματέα του ΚΚΕ Γιώργη Σιάντου με αποτέλεσμα να χρεώνεται η εκτέλεση στον ίδιο. Επιπρόσθετα ο Ψαρρός με τον Ζούλα είχαν προσωπικές διαφορές σε θέματα ερωτικής αντιζηλίας για την ίδια γυναίκα. Μετεμφυλιακά, το 1951, ο Ζούλας έγραψε σε έκθεσή του προς το ΚΚΕ ότι εκτέλεσε τον Ψαρρό για να μην υπάρχει πιθανότητα επανασύστασης του 5/42 συντάγματος. Επιπλέον υποστήριξε ότι την απόφαση την είχε πάρει μαζί με τον Άρη Βελουχιώτη, πιθανώς εξυπηρετώντας τις τρέχουσες (του 1951) πολιτικές σκοπιμότητες και αρνούμενος την καθοδήγησή του στη πράξη αυτή από τον Σιάντο. Ο Βελουχιώτης σε έκθεσή του προς το ΚΚΕ μετά τα γεγονότα αναφέρει ότι ο Ψαρρός σκοτώθηκε στη μάχη. Ο ίδιος ο ΕΛΑΣ απολογήθηκε με δυο ανακοινώσεις και απέδωσε τον θάνατό του στις συνθήκες μάχης. Ακόμη κι αν έδρασε αυτοβούλως ο Ζούλας, μερίδιο ευθύνης φέρει και ο Βελουχιώτης, αφού αυτός διεύθυνε την επιχείρηση διάλυσης του 5/42 συντάγματος.
Συνέπειες
Ο Κρις Μόνταγκιου Γουντχάους πρότεινε να σταλούν ειδικές αγγλικές δυνάμεις ώστε να σκοτώσουν τον Άρη Βελουχιώτη θεωρώντας τον ως τον ένοχο για τη δολοφονία του Ψαρρού. Αποτέλεσε μια από τις μελανότερες σελίδες του κινήματος της Εθνικής Αντίστασης και επίσημα χρεώθηκε στην ΕΑΜική ηγεσία (συγκεκριμένα στον Γιώργη Σιάντο). Αντίποδας της κατηγορίας αυτής είναι ότι το ΕΑΜ δεν είχε συμφέρον να εκτεθεί με τη θανάτωση του Ψαρρού και τη διάλυση του 5/42, ενώ είχε δρομολογηθεί η συμμετοχή του ΕΑΜ στο συνέδριο του Λιβάνου και ότι το τέλος του οφείλεται σε πρωτοβουλία ορισμένων οπαδών της σύγκρουσης όπως ο Βελουχιώτης και ο Ζούλας.
Ο φόνος του Ψαρρού αποτέλεσε την αφετηρία για την μετέπειτα δαιμονοποίηση του ΕΑΜ-ΕΛΑΣ από τους πολιτικούς του αντιπάλους. Ο Ψαρρός αν και βενιζελικός, προσωπικός φίλος των ηγετών του ΕΑΜ, συνεργάτης του Μακεδονικού Γραφείου του ΚΚΕ από το 1941, και σε σύγκρουση με τους ακροδεξιούς αξιωματικούς του συντάγματός του, έγινε, μετά θάνατον και στη βάση του τυφλού αντικομμουνισμού, αντικείμενο λατρείας αυτών που του εναντιώθηκαν όταν ζούσε.
Υστεροφημία
Πολυγραφότατος, ο Ψαρρός είχε δημοσιεύσει στρατιωτικές και ιστορικές μελέτες σε εφημερίδες και περιοδικά. Μετά θάνατον, το 1945, προήχθη σε υποστράτηγο. Το Κέντρο Εκπαίδευσης Πυροβολικού (ΚΕΠΒ) Θήβας φέρει το όνομα του, ενώ προτομές του Δημητρίου Ψαρρού βρίσκονται στη διασταύρωση των οδών Πατησίων και Αλεξάνδρας στην Αθήνα και σε κεντρική πλατεία της Άμφισσας. Τη δεκαετία του 1960 στο χώρο της διάλυσης του 5/42 συντάγματος φτιάχθηκε μαυσωλείο πεσόντων.
Οικογενειακή κατάσταση
Αδερφός του ήταν ο δικηγόρος και μετέπειτα πολιτευτής Φθιωτιδοφωκίδος και Αθηνών Χαράλαμπος Ψαρρός. Υπήρξε σύγαμπρος του Ιωάννη Τσιγάντε.
Εξωτερικοί σύνδεσμοι
Κατηγορία:Έλληνες αξιωματικοί του πυροβολικού Κατηγορία:Μέλη της ΕΚΚΑ Κατηγορία:Μέλη του 5/42 συντάγματος Κατηγορία:Συμμετέχοντες στην Εκστρατεία της Κριμαίας 1918-1919 Κατηγορία:Βενιζελισμός Ψ Κατηγορία:Έλληνες αντιστασιακοί
Μικροοργανισμοί ούρων
Οι μικροοργανισμοί ούρων, δηλαδή τα μικρόβια που ανιχνεύονται κατά την γενική εξέταση ούρων και κατά την καλλιέργεια των ούρων είναι υπεύθυνα για τις λοιμώξεις του ουροποιητικού συστήματος που αποτελούν τις συχνότερες λοιμώξεις του ανθρώπου.
Οι ουρολοιμώξεις θεωρούνται υπεύθυνες για το 40% των νοσοκομειακών λοιμώξεων και για το 30% των νοσοκομειακών βακτηριαιμιών. Το 10-40% των ενήλικων γυναικών αναφέρουν στο ιστορικό τους ένα τουλάχιστον επεισόδιο ουρολοίμωξης. Για προγνωστικούς και θεραπευτικούς λόγους διακρίνονται σε λοιμώξεις ανώτερου και κατώτερου ουροποιητικού συστήματος.
Στις λοιμώξεις του ανώτερου ουροποιητικού περιλαμβάνονται η πυελονεφρίτιδα, η νεκρωτική θηλίτιδα και το ενδονεφρικό απόστημα.
Στις λοιμώξεις του κατώτερου ουροποιητικού περιλαμβάνονται η κυστίτιδα, το ουρηθρικό σύνδρομο στις γυναίκες, η ουρηθρίτιδα και η προστατίτιδα στους άνδρες.
Η παρουσία των μικροοργανισμών ανιχνεύεται επιπλέον και από την θόλωση των ούρων, από την παρουσία πυοσφαιρίων στο ίζημα ούρων και από τα θετικά αποτελέσματα της λευκοκυτταρικής εστεράσης και των νιτρικών στη ταινία των ούρων.
Φυσιολογική χλωρίδα του ουροποιητικού συστήματος
Τα ούρα μέσα στην ουροδόχο κύστη είναι φυσιολογικά στείρα, δηλαδή δεν έχουν μικρόβια, αφού η παραγωγή και η συλλογή τους γίνεται μέσα σε ένα κλειστό σύστημα οργάνων. Μικρόβια υπάρχουν μόνο στο στόμιο της ουρήθρας (μικρόκοκκοι, γαλακτοβάκιλλοι και άλλα σαπροφυτικά), από όπου κατά την ούρηση παρασύρονται και μολύνουν τα ούρα. Στον κόλπο της γυναίκας από την αρχή της εμμήνου ρήσεως έως την εμμηνόπαυση φυσιολογικά επικρατούν οι γαλακτοβάκιλλοι, οι οποίοι διατηρούν όξινο το pH του κόλπου. Η πλειονότητα των ουροπαθογόνων μικροβίων είναι Gram αρνητικά τα οποία γενικά υπάρχουν στη χλωρίδα του εντέρου καθώς και Gram θετικά μικρόβια, όπως ο Staphylococcus saprophyticus και o Enterococcus faecalis. Τα αναερόβια μικρόβια Bacteroides fragilis, Fusobacterium spp, Clostridium perfingens αποτελούν πολύ πιο σπάνια αίτια. Επίσης μπορεί να ανιχνευτούν το Mycobacterium tuberculosis και άλλα άτυπα μυκοβακτήρια.
Συμπτώματα ουρολοιμώξεων
Οι ουρολοιμώξεις μπορεί να έχουν συμπτώματα ή όχι (ασυμπτωματικές ουρολοιμώξεις). Τα συμπτώματα είναι:
Προδιαθεσικοί παράγοντες
Παράγοντες που προδιαθέτουν στην ανάπτυξη ουρολοιμώξεων είναι η κατάχρηση αντιβιοτικών, η χρήση τοπικών αντισυλληπτικών όπως σπερματοκτόνων και διαφραγμάτων, οι κακές συνθήκες σεξουαλικής ή ατομικής υγιεινής που εκθέτουν τον κόλπο και την ουρήθρα άμεσα σε μικρόβια από τον πρωκτό, η κύηση, οι λίθοι, ουρολογικές παθήσεις όπως όγκοι, περιπτώσεις κυστεοουρητηρικής παλινδρόμησης, στένωση του ουροποιητικού, η υπερτροφία προστάτη, οι παθήσεις του νωτιαίου μυελού, η σκλήρυνση κατά πλάκας, ο διαβήτης, γενετικές προδιαθέσεις, ιατρικοί χειρισμοί, η καταστολή του ανοσοποιητικού.
Εντοπισμός μικροοργανισμών στα ούρα
Οι μικροοργανισμοί εντοπίζονται κατά την μικροσκόπηση στο ίζημα των ούρων. Εκτός από την άμεση παρατήρησή τους η παρουσία τους στα ούρα γίνεται αισθητή από την θολερότητα των ούρων, το αλκαλικό pH, τα θετικά νιτρικά και την θετική λευκοκυτταρική εστεράση στη ταινία των ούρων αλλά και την παρουσία πολύ αυξημένων πυοσφαιρίων καθώς και λίγων επιθηλιακών κυττάρων.
Συλλογή ούρων
Απαιτούνται πρώτα πρωινά ούρά μέσης ούρησης δηλαδή τα πρωινά ούρα που συλλέγονται στη μέση της ούρησης. Τα ούρα συλλέγονται σε αποστειρωμένο ουροδοχείο και οδηγούνται γρήγορα στο εργαστήριο.
Τιμές αναφοράς
Φυσιολογικά δεν υπάρχουν μικροοργανισμοί των ούρων, εκτός από τους γαλακτοβάκιλλους του κόλπου λόγω επιμόλυνσης από κολπικά υγρά.
Escherichia coli
Το κολοβακτηρίδιο είναι Gram αρνητικό βακτηρίδιο και αποτελεί το συχνότερο αίτιο ουρολοιμώξεων. Τα λοιμογόνα στελέχη προέρχονται από τον γαστρεντερολογικό σωλήνα. Τα ουροπαθογόνα στελέχη της Escherichia coli χαρακτηρίζονται από ινίδια με πρωτεΐνες προσκόλλησης, οι οποίες συνδέονται σε ειδικούς υποδοχείς του επιθήλιου του ουροποιητικού συστήματος. Οι θέσεις σύνδεσης στους υποδοχείς αυτούς αποτελούνται από διμερή γαλακτόζης. Η κινητικότητα της Escherichia coli την βοηθά να εισέλθει από την ουρήθρα στην ουροδόχο κύστη και να ανέλθει από τους ουρητήρες στους νεφρούς. frame|Αποικίες Escherichia coli σε σε καλλιεργητικό υλικό αιματούχο άγαρ
Klebsiella spp
Η κλεμπσιέλλα είναι Gram αρνητικό, λακτόζη θετικό βακτηρίδιο το οποίο φέρει παχύ έλυτρο, στερείται βλεφαρίδων και είναι ακίνητο. Στο Mac Conkey agar αναπτύσσει μεγάλες χαρακτηριστικές βλεννώδεις ροζ αποικίες. Είναι ευκαιριακό παθογόνο, το οποίο ευθύνεται για ενδονοσοκομειακές λοιμώξεις, κυρίως ουρολοιμώξεις και πνευμονία. Η Klebsiella pneumoniae αποτελεί το δεύτερο κατά σειρά αίτιο ουρολοιμώξεων μετά την Escherichia coli. 300px|left|thumb|Αποικίες Κλεμπσιέλλας σε καλλιεργητικό υλικό Mac Conkey
Citrobacter spp
Το κιτροβακτηρίδιο είναι Gram αρνητικό βακτηρίδιο, λακτόζη βραδέως θετικό ή καθόλου. Ανήκει στα εντεροβακτηριακά και συγγενεύει με τις αριζόνες και τις σαλμονέλες. Το γνωστότερο κιτροβακτηρίδιo που προκαλεί ουρολοιμώξεις είναι το Citrobacter freundii.
Proteus spp
Ο πρωτέας είναι Gram αρνητικό βακτηρίδιο, λακτόζη αρνητικό, παράγει υδρόθειο και ουρεάση (ένζυμο το οποίο προκαλεί ταχεία υδρόλυση της ουρίας απελευθερώνοντας αμμωνία). Η έντονη κινητικότητα των πρωτέων βοηθά στην είσοδο τους στο ουροποιητικό σύστημα με αποτέλεσμα την ουρολοίμωξη. Η παραγωγή του ενζύμου ουρεάση από τους πρωτείς έχει ως αποτέλεσμα να σχηματίζεται αμμωνία στα ούρα από την υδρόλυση της ουρίας. Η αμμωνία ανεβάζει το pH των ούρων με αποτέλεσμα τον σχηματισμό λίθων. Ο Proteus vulgaris προκαλεί κυρίως νοσοκομειακές λοιμώξεις ενώ ο Proteus mirabilis εξωνοσοκομειακές. 300px|left|thumb|Αποικίες Πρωτέα σε καλλιεργητικό υλικό αιματούχο άγαρ
Providencia spp
Υπάρχουν πέντε είδη τα P. alcalifaciens, P. stuartii, P. rettgeri, P. rustigianii, P. heimbachae. Όλα τα είδη του γένους παράγουν φαινυλοπυροσταφυλικό οξυ και μόνο P. rettgeri προκαλεί υδρόλυση της ουρίας. Οι προβιντένσιες είναι κινητικά βακτηρίδια οπότε μπορεί και εισέλθουν στην ουρήθρα και να προκαλέσουν ουρολοιμώξεις.
Pseudomonas spp
Οι ψευδομονάδες είναι Gram αρνητικά βακτηρίδια, αυστηρώς αερόβια. Ο Pseudomonas aeruginosa βρίσκεται κυρίως στο έδαφος και στο νερό αν και το 10% των ανθρώπων την φέρει ως μέρος της φυσιολογικής χλωρίδας του εντέρου. Συνήθως δεν προκαλεί νόσους σε υγιή άτομα αλλά μπορεί να προκαλέσει ευκαιριακές λοιμώξεις σε άτομα που νοσηλεύονται. Ευθύνεται για το 10-20% των νοσοκομειακών λοιμώξεων κυρίως σε άτομα που φέρουν καθετήρα ουροδόχου κύστης. Προκαλεί ουρολοιμώξεις κυρίως σε ασθενείς με εξασθενημένο ανοσοποιητικό σύστημα.
Serratia spp
Το γένος σερράτια αποτελείται από μικρά κινητά μικρά βακτηρίδια που ζυμώνουν την λακτόζη βραδέως. Τα γνωστότερα είδη είναι Serratia marcescens, Serratia liquefaciens και Serratia dorifera. Ειδικά η Serratia marcescens οφείλεται για τις περισσότερες λοιμώξεις του ουροποιητικού συστήματος σε ασθενείς του νοσοκομείου.
Staphylococcus spp
Συνηθέστερος είναι ο σταφυλόκοκκος ο σαπροφυτικός ο οποίος παρουσιάζει μεγάλη προσκολλητικότητα στα επιθηλιακά κύτταρα του ουροποιητικού και είναι υπεύθυνος για ουρολοιμώξεις (κυστίτιδες) ιδίως σεξουαλικά δραστήριων γυναικών. Οι περισσότερες από αυτές αναφέρουν σεξουαλική επαφή τις προηγούμενες 24 h. Κατέχει την δεύτερη θέση μετά την Escherichia coli ως αίτιο ουρολοιμώξεων στις νέες γυναίκες.
Streptococcus Β
Οι στρεπτόκοκκοι της ομάδας αυτής ανιχνεύονται στον κόλπο φορέων γυναικών (25%) και στην ουρήθρα φορέων ανδρών, όπως και στον εντερικό σωλήνα, κυρίως στον ορθό. Τα νεογνά μολύνονται κατά τον τοκετό καθώς διέρχονται από τον γεννητικών σωλήνα μητέρων που είναι φορείς. Αντιπρόσωπος της ομάδας αυτής είναι ο Streptococcus agalactiae που καλλιεργείται σε αιματούχο άγαρ, οι αποικίες του είναι σχετικά μεγάλες, χρώματος μεταξύ άσπρου και γκρίζου.
Enterococcus spp
Από τους εντερόκοκκους μεγαλύτερο κλινικό ενδιαφέρον παρουσιάζουν ο Enterococcus faecalis και ο Enterococcus faecium. Αποτελούν μέρος της φυσιολογικής χλωρίδας του γαστρεντερολογικού σωλήνα και ευκαιριακά του κόλπου των γυναικών. Οι εντερόκοκκοι δεν είναι ιδιαίτερα λοιμογόνοι, ευθύνονται όμως για ενδονοσοκομειακές λοιμώξεις λόγω των πολυανθεκτικών στελεχών που αναπτύσσουν. Είναι Gram (+) κόκκοι ωοειδείς, ακίνητοι, μη σπορογόνοι. 300px|left|thumb|Αποικίες Εντερόκοκκου σε καλλιεργητικό υλικό αιματούχο άγαρ